
Kako tretirati muslimana koji tvrdi da se Isa, alejhis-selam, neće pojaviti, obrazlažući to činjenicom da je Muhammed, ﷺ, posljednji ***[poslanik](https://pitajucene.com/search/poslanik/questions/ "Pretraži pitanja o poslanicima")***, i time što imam Buharija nije zabilježio nijedan ***[hadis](https://pitajucene.com/search/Hadis/questions/ "Pretraži pitanja o hadisima")*** u vezi s pojavom Isaa, alejhis-selam?


* 
* 
* 
* 
* 
* 
* 

 
Kako tretirati muslimana koji tvrdi da se Isa, alejhis-selam, neće pojaviti?

Učenjaci ehli-sunneta jednoglasni su u mišljenju da će Isa, alejhis-selam, ponovno doći na Zemlju. To potvrđuje ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")***, ***[hadis](https://pitajucene.com/search/Hadis/questions/ "Pretraži pitanja o hadisima")*** i konsenzus islamskih učenjaka iz svih generacija. Govoreći o Isau, alejhis-selam, Uzvišeni je rekao: **“I nema nijednog sljedbenika Knjige koji, prije njegove** (Isaove) **smrti**, **neće u njega kako treba povjerovati, a na Sudnjem danu on će protiv njih svjedočiti.”**(En-Nisa, 159.)  

Ajet nedvosmisleno ukazuje na Isaov, alejhis-selam, povratak. Preneseni su i mnogi vjerodostojni hadisi u kojima se spominje njegov silazak s neba. U Muslimovom *Sahihu* postoji nekoliko hadisa, i to u posebnom poglavlju: *Dolazak Isaa, sina Merjemina, koji će suditi po Muhammedovom, ﷺ, vjerozakonu*. Imam Ševkani i Ebu Tajjib Abadi smatraju da su hadisi o silasku Isaa, alejhis-selam, mutevatir (kategoričke vjerodostojnosti) i da ih ima oko tridesetak. (Vidjeti: *Avnul-Mabud*, 11/308 i 311.)  

Tvrdnja da imam Buharija nije zabilježio hadise s tim u vezi pogrešna je. Štaviše, on je naslovio poglavlje: *Silazak Isaa, sina Merjemina*, u kojem je zabilježio dva hadisa koji o tome govore, i to pod sljedećim brojevima: 3448 i 3449, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


